title: https://zobdatolashaar.ir/%D8%A8%D9%88%D9%84%D9%85%D9%85-%D9%86%D8%B3%DB%8C%D9%85-%D8%B7%D8%B1%D9%91%DB%80-%D8%B7%D8%B1%D8%A7%D8%B1%D9%87-%D9%86%D8%A7%D8%B2-%D8%A7%DB%8C%D8%AF%D8%B1-%D8%AD%D8%B3%DB%8C%D9%86%DB%8C%D9%87/
article: میلاد باسعادت حضرت اباعبدالله الحسین (ع)
  #گریز به شهادت
  .
  ✍️ #زبدةالاشعار ✍️
  .
  🆔: @nohe_torki
  .
  مرحوم سیدرضا حسینی سعدی زمان
  .
  بولمم نسیم طرّۀ طراره ناز ایدر
  یا حُسن یار یوزده اولان تاره ناز ایدر
  .
  نظم و نظام زلف نگاری صبا پوزار
  چشم خمار زلف سمنباره ناز ایدر
  .
  صبحین نسیمی زلف نگاره رقیب دور
  وجهی بودور رقیبی گورر یاره ناز ایدر
  .
  گل یوزلی یار گلدن آلوب ناز مشقینی
  گلشنده چون گوروبدی که گل خاره ناز ایدر
  .
  گلشنده هر گلین اولی بیر بلبل عاشقی
  هر گل بیر عندلیب دل افکاره ناز ایدر
  .
  امّا او گل که مندن آلوب صبر و اختیار
  بیر گلدی ایتسه گللره نظّاره ناز ایدر
  .
  بیرگلدی مین لریله اونون واردی بلبلی
  عشقنده درد عشقه گرفتاره ناز ایدر
  .
  بیر گلدی بو که دامن زهرادی گلشنی
  یار اولسا خار بوگله گلزاره ناز ایدر
  .
  بیر گلدی باغبانی بونون مرتضی علی
  دلدادہ سی بونون هامی دلداره ناز ایدر
  .
  بیر گلدی بلبلی بو گلین فخر کاینات
  عّلت اودور مؤثر و آثاره ناز ایدر
  .
  لعیا و جبرئیله بو گلدندی افتخار
  یاری بهشت و عرشده اغیاره ناز ایدر
  .
  بیر گلدی بو که آغلادور عصرین امامنی
  گوز یاشی دلده دیدۂ خونباره ناز ایدر
  .
  لایق دگلدی هیچ سو بونون شُست و شوسینه
  تغسیله جدّی آب سزاواره ناز ایدر
  .
  جبریل سلسبیلیله زلفین یودی اودور
  جنّتده سلسبیل هامی انهاره ناز ایدر
  .
  بیر گلدی بو که گللر آلوب بوندان آب رنگ
  خاره توجّه ایتسه گل ناره ناز ایدر
  .
  عرشه آدین چراغ هدایت یازوبدولار
  بیر نوردور که مطلع انواره ناز ایدر
  .
  ای اسم اعظم آختاران اسم حسینی تاپ
  بو اسم ، اسم اعظم داداره ناز ایدر
  .
  قلب وجود و محور ایجاده نقطه دور
  پرگار چرخدور بونا ، پرگاره ناز ایدر
  .
  بیر گلدی باشلانوبدی بهاری مدینه ده
  یثرب بوعلّته هامی امصاره ناز ایدر
  .
  کرببلاده اولدی خزان بوگل بهار
  باد خزان اودور هامی اشجاره ناز ایدر
  .
  آغوشه آلدی بوگلی چون کربلا یری
  علّت او دور که گنبد دوّاره ناز ایدر
  .
  دولدی یارالی پیکری خار خدنگیله
  تیر بلایه پیکر صد پاره ناز ایدر
  .
  گون ایستیسنده تشنه دلی العطش دیر
  آل رسول مؤمنی، کفّاره ناز ایدر
  .
  عین الحیات گرچه سوسوزدور یارالیدور
  امّا دگنده جسمینه هر یاره ناز ایدر
  .
  ساقی کوثر اوغلیدی ایچمز فراتدن
  گویا آتاسی حیدر کرارّه ناز ایدر
  .
  اوچ شعبه لی خدنگیله دل شیشه سی سنوب
  قلب شکستی قدرت جبّاره فاز ایدر
  .
  ویرمور اجازه خنجرہ کسسون بوغازینی
  حق محضرینده خنجر خونخواره ناز ایدر
  .
  جسمی یر اؤسته نیزه ده قرآن اوخور باش
  آیات محکماتیله اذکاره ناز ایدر
  .
  عریان قویوبلا پیکرینی گیموری کفن
  وجهی بودور که قادر قهّاره ناز ایدر
  .
  ناز ایلوری عوالم امکانه بو حسین
  اما حسینه زینب بیچاره ناز ایدر
  .
  خیمه یانور یانار اودا زینب اوزین وورور
  پروانه تک خانم ، یانار اودلاره ناز ایدر
  .
  یانسون دلیم دیسم که حسینون بالالاری
  باشسیز قالوبدی فرقۀ اشراره ناز ایدر
  .
  چون قیز یتیم اولاندا بیوک قارداشین تانور
  آغلار سکینه عابد بیماره ناز ایدر
  .
  اخیاردن اگر چه دگل سعدی زمان
  اما «حسینی» دور هامی اخیاره ناز ایدر
  .
  زهرادن ایستوری صله دارینون عزتین
  اولسا قبول یازدیقی اشعاره ناز ایدر
  .
  بولمم حسین اوغلی«حسینی» دن اینجیوب
  مولا و یا که عبدِ گنهکاره ناز ایدر
  .
  .
  #حسینیه #سعدی_زمان
  #حسینیه_میلادیه
  #بولمم_نسیم_طرۀ_طراره_ناز_ایدر
  #لمعات_حسینی
  #ترکی
  .
  ✍️ #زبدةالاشعار ✍️
  .
  🆔: @nohe_torki
  میلاد باسعادت حضرت اباعبدالله الحسین (ع)